  Виталий Пронин Отчы пырисько вань ёросъёсысь 1 сюрс 450 спортсменъёс. Спортысь 18 амалъёсъя 130 комплект медальёс шудытӥсько. Удмурт олимпиадалэн кутскемез сярысь ивортӥз мугорез кыдатон культурая, спортъя но егитъёсын ужан политикая министр Игорь Краснов. Стадион лэсьтэмынВоткинскын ортчоно ужрадлы ог 2 ар талэсь азьло дасяськыны кутскемын ни вал. Нырысь ик «Знамя» стадионэз выльдон борды басьтӥськизы. Шаерысьтымы йӧ вылын шарен хоккеен шудонъя «Знамя» команда Россилэн чемпионатаз вылӥ интыос басьтылэ. Кужмо командалы ӟеч стадион лэсьтон борды басьтӥськиз Воткаысь «Мастер» компания. Вань ужъёс 30-тӥ июньлы йылпумъямын луыны кулэ вал. Жаляса верано, ужпумзэс лэсьтӥськисьёс дыраз ӧз быдэстэ, ужамзылэн ӟечлыкез но малпаськонэ уськытэ.- Кӧня ке арня талэсь азьло Воткаысь спортъя объектъёсты нимысьтыз комиссия эскериз но куд-ог шекъёсты шараяз, - шуэ министр Игорь Краснов. - «Мастер» компания ужъёсты ӝыныё быдэстэм. Но Гурт шудонъёс усьтӥськытозь, вань шекъёс  тупатъямын вал. Со понна лэсьтӥськисьёсты воштоно луиз. Гурт шудонъёс дыраз кутскизы.Ватонэз ӧвӧл, кылем арын Глаз городын ортчем гужем Гурт шудонъёс дыръя но лэсьтӥськон берпуметӥ арняозь кыстӥськиз. Малы меда сыӵе югдур ялан кылдэ? Министр валэктӥз: городын ортчытоно ужрадлы дасяськон дыръя  валамтэос кылдыло ёрос но город администрациос куспын, коньдонэн ӝеганъёс но люкето. Воткаысь спортъя объектъёсты выльдонлы ваньмыз-ӧвӧлэз 20 миллион манет висъямын. Со коньдон лэсьтӥськисьёс доры дыраз вуысал ке, ӝеганъёс ӧй кылдысалзы, дыр.Гурт шудонъёслы «Знамя» стадионын туала куронъёслы тупась футбол бусы лэсьтэмын, пыдын бызьылон сюресъёссы - резина пырылэсь, 4 сюрс 500 учкисьёс понна пукон интыос чакламын. Стадион котыре ик интыямын волейболэн, шальыен но шар пальылонэн шудонъя площадкаос, выльдэмын стадионлэн административной корпусэз. Стадион югдытӥське, табере спортсменъёс отын бер ӝытозь бызьылыны быгатозы.Игорь Краснов ватсаз на, стадион городын ке но, отын мугорзэс кыдатыны быгатозы гуртын улӥсьёс но. Ёрос но город администрациос куспын та пумысен огкыл гожтэмын.4 толэзь ӵоже Гуртысь спортсменъёслэн гужем ӵошатсконзы 4 толэзь ӵоже кыстӥське.Гужем шудонъёслы дасяськыса, нырысь ик стартэ потӥзы волейболэн шудӥсьёс. Апрель толэзе Можга городын, Ува каргуртын но Красногорск черкогуртын зонаосъя ӵошатсконъёс ортчизы. 23 воргорон командаос пӧлын тужгес кужмо луэмзэс возьматӥзы Балезино, Ува, Якшур-Бӧдья, Можга но Дэри ёросъёсысь командаос. Нылкышно командаос 20 ёросъёсысь люкаськизы, вормизы Эгра, Ува, Кез, Можга но Дэри ёросъёсысь шар мыжгасьёс.Футболэн шудӥсь командаос 21 люкаськизы, финалэ шедизы Дэри, Эгра ёросъёс, нырысьсэ - вавожъёс. Арысь аре тросгес калык люкаське шар пальылонъя ӵошатсконэ. Вожвылъяськонэ туэ 18 воргорон но 15 нылкышно командаос, ваньмыз-ӧвӧлэз 264 мурт, пыриськиз. Кылем аръёсын ӵошатыса, со 4-5 командалы тросгес.Туэ нырысьсэ ортче Удмуртиысь Дартсэн шудонъя федерацилэн призэз понна вожвылъяськон. Нырысь ик ас быгатонлыкъёссэс возьматозы та удысысь профессионалъёс.Скал кыскись но гырисьГурт шудонъёслэн данзы арысь аре йылэ. Спортэн эшъяськонлэсь нокин алэмын ӧвӧл, вылаз ик, берло дыре тросэз адямиос ГТО-лэсь куронъёссэ быдэстонэ пырисько. Озьы ке но гуртысь спортсменъёс Гурт шудонъёслэсь ӧжытак куалекто, угось трос ёрос командаос понна зэмос спортсменъёс бызьыло.Ваньзэ лыдэ басьтыса, Гурт шудонъёсы азьланяз выльдонъёс пыртыны малпало. Кызьы ивортӥз мугорез кыдатон культурая, спортъя но егитъёсын ужан политикая министр Игорь Краснов, Россиысь Гурт шудонъёсын вожвылъясько зэмос гуртоос: скал кыскисьёс но бусы гырисьёс. Тае лыдэ басьтытэк ӧвӧл.24-тӥ Гурт шудонъёслэн утисьсы - Балян. Со куноосты пумита, спортсменъёслы капчи мылкыд кузьма. Шаермы вадьсы люкаськем пилемъёсты но, оло, улляны вормоз.Валентина Емельянова    Теги: Гуртшудонъёс  